C 164/17

KOMISIJOS KOMUNIKATAS

Bendro 2019 m. apyvartoje buvusių apyvartinių taršos leidimų skaičiaus paskelbimas ES šiltnamio efektą sukeliančių dujų apyvartinių taršos leidimų prekybos sistemos, sukurtos Direktyva 2003/87/EB, rinkos stabilumo rezervo reikmėms

(2020/C 164/05)

1. Įvadas

2015 m. Taryba ir Europos Parlamentas nusprendė sukurti rinkos stabilumo rezervą (RSR) (1) Europos Parlamento ir Tarybos direktyva 2003/87/EB (2) nustatytoje ES apyvartinių taršos leidimų prekybos sistemoje (ATLPS). RSR pradėjo veikti 2019 m. sausio mėn. Rinkos stabilumo rezervas sukurtas siekiant užtikrinti, kad ES anglies dioksido rinkoje nesusidarytų didelis struktūrinis apyvartinių taršos leidimų (toliau – ATL) perteklius, nes tuomet kyla rizika, kad ES apyvartinių taršos leidimų prekybos sistema nebesiųs atitinkamo signalo investuotojams, o jo reikia, kad ES šiltnamio efektą sukeliančių dujų kiekio mažinimo tikslų būtų pasiekta ekonomiškai efektyviai. Kita jo paskirtis – padidinti ES ATLPS atsparumą pasiūlos ir paklausos disbalanso atveju, kad ES ATLPS rinka galėtų veikti tinkamai.

Sprendime nustatyta, kad nuo 2017 m. kiekvienais metais iki gegužės 15 d. Komisija turi paskelbti visų apyvartoje esančių ATL skaičių. Pagal šį skaičių nustatoma, ar tam tikras skaičius ATL, kuriuos ketinama parduoti aukcione, turėtų būti perkeltas į rezervą, ar perkeltas iš jo.

2019 m. gegužės 14 d. Komisija paskelbė, kad 2018 m. apyvartoje iš viso buvo maždaug 1,65 mlrd. ATL (3). Pagal RSR taisykles, paskelbus šį skaičių, laikotarpiu nuo 2019 m. rugsėjo 1 d. iki 2020 m. rugpjūčio 31 d. į rezervą turėjo būti perkelti 397 178 358 ATL (4), t. y. sumažintas aukcione parduodamų ATL skaičius.

Šis komunikatas yra ketvirtas su RSR susijęs dokumentas ir jame skelbiami 2019 m. duomenys. Jame pateikiamas bendras apyvartoje buvusių ATL skaičius ir išsamiai išdėstoma, kaip jis apskaičiuotas. Šiame dokumente bus nustatyta, kiek ATL bus perkelta į rezervą nuo 2020 m. rugsėjo mėn. iki 2021 m. rugpjūčio mėn.

2. Rinkos stabilumo rezervo veikimas

RSR pradeda veikti automatiškai, kai tik bendras apyvartoje esančių ATL skaičius neatitinka iš anksto nustatyto intervalo. Į rezervą ATL perkeliami, jei bendras apyvartoje esančių ATL skaičius viršija 833 mln. ATL ribinę vertę. Iš rezervo ATL perkeliami, jei bendras apyvartoje esančių ATL skaičius yra mažesnis kaip 400 mln. Praktiškai į rezervą ATL perkeliami aukcionuose parduodant 100 mln. mažiau ATL, o iš rezervo jie paimami būsimuose aukcionuose parduodant jų 100 mln. daugiau.

Taigi bendro apyvartoje esančių ATL skaičiaus, kuriuo remiantis ATL perkeliami į rezervą arba iš jo, paskelbimas yra svarbus rezervo veikimo elementas.

Per ES ATLPS peržiūrą (5) padaryta svarbių RSR veikimo pakeitimų. 2019–2023 m. laikotarpiu bendro apyvartoje esančių ATL skaičiaus procentinė dalis, pagal kurią nustatoma, kiek ATL bus perkelta į rezervą viršijus 833 mln. ATL ribinę vertę, laikinai padvigubinta nuo 12 iki 24 %. Be to, nuo 2023 m. RSR esantys ATL, kurių skaičius viršys ankstesniais metais aukcionuose parduotų ATL skaičių, nebegalios.

Taigi remiantis šiuo komunikatu, per dvylikos mėnesių laikotarpį, prasidedantį 2020 m. rugsėjo 1 d., į rezervą bus perkelta 24 % (6) viso apyvartoje esančių ATL skaičiaus. Atitinkamas kiekis bus išskaičiuotas iš valstybių narių ir Jungtinės Karalystės aukcionams skirtų ATL kiekių, atsižvelgiant į jų atitinkamas aukcionuose parduodamų ATL dalis. Šiomis aplinkybėmis primenama, kad iki 2025 m. gruodžio 31 d., apskaičiuojant tas atitinkamas dalis, neatsižvelgiama į ATL, perskirstomus siekiant solidarumo ir augimo Sąjungoje.

3. Bendras apyvartoje esančių ATL skaičius

Sprendimo (ES) 2015/1814 1 straipsnio 4 dalyje nustatyta, kad bendras apyvartoje esančių ATL skaičius „gaunamas iš sudėtinio apyvartinių taršos leidimų, išduotų laikotarpiu nuo 2008 m. sausio 1 d. iki tų konkrečių metų gruodžio 31 d. (įskaitant tuo laikotarpiu pagal Direktyvos 2003/87/EB 13 straipsnio 2 dalį išduotus apyvartinius taršos leidimus ir ES ATLPS įrenginių veiklos vykdytojų turimas teises naudoti tarptautinius kreditus), skaičiaus atėmus sudėtinį patvirtintų ES ATLPS įrenginių laikotarpiu nuo 2008 m. sausio 1 d. iki tų pačių metų gruodžio 31 d. išmestų teršalų tonų, visų pagal Direktyvos 2003/87/EB 12 straipsnio 4 dalį panaikintų ir rezerve esančių apyvartinių taršos leidimų skaičių“.

Trumpai tariant, bendras apyvartoje esančių ATL skaičius, nuo kurio priklauso, ar ATL bus perkelti į rezervą ar iš jo, apskaičiuojamas pagal tokią formulę:

TNAC = pasiūla – (paklausa + RSR esantys ATL)

Bendrą apyvartoje esančių ATL skaičių lemia trys skirtingi elementai: pirmas – ATL pasiūla nuo 2008 m. sausio 1 d.; antras – ATL paklausa (grąžintų ir panaikintų ATL skaičius); trečias – rezerve esančių ATL skaičius.

Kaip numatyta Sprendime (ES) 2015/1814, į aviacijos ATL ir patvirtintą aviacijos sektoriuje išmestų šiltnamio efektą sukeliančių dujų kiekį šiomis aplinkybėmis neatsižvelgiama.

3.1. Pasiūla

ATL pasiūlą rinkoje lemia penki skirtingi elementai:

— iš 2008–2012 m. laikotarpio (2 etapo) perkeltų ATL skaičius,

— nemokamų nuo 2013 m. sausio 1 d. iki 2019 m. gruodžio 31 d. paskirstytų ATL, įskaitant iš naujiems rinkos dalyviams skirto rezervo (NER) paskirstytus ATL, skaičius (7),

— apyvartiniai taršos leidimai, išduoti nuo 2013 m. sausio 1 d. (8) iki 2019 m. gruodžio 31 d. (9) tam, kad būtų parduoti aukcione, įskaitant apyvartinius taršos leidimus, 2014–2016 m. laikotarpiu išskaičiuotus iš parduoti aukcione skirto skaičiaus, ir apyvartinius taršos leidimus, 2019 m. išskaičiuotus iš parduoti aukcione skirto skaičiaus po 2018 m. gegužės 15 d. ir 2019 m. gegužės 14 d. Komisijos komunikatų,

— ATL, kuriuos Europos investicijų bankas (EIB) pavertė programai „NER300“ skirtais pinigais, skaičius,

— tarptautinių kreditų, kuriais įmonės naudojosi iki 2019 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius.

Iš ES ATLPS 2 etapo perkelta 1 749 540 826 ATL (10). Bendras perkeltų ATL skaičius – tai visi ES ATLPS 2 etape išduoti ATL, kurie nebuvo grąžinti už išmestą šiltnamio efektą sukeliančių dujų kiekį ar panaikinti. Apskaičiuojant bendrą apyvartoje esančių ATL skaičių į šį skaičių atsižvelgiama kaip į 2013–2020 m. laikotarpio (3 etapo) pradžioje (2013 m. sausio 1 d.) apyvartoje buvusį ATL skaičių.

Nuo 2013 m. sausio 1 d. iki 2019 m. gruodžio 31 d. nemokamai paskirstytų apyvartinių taršos leidimų skaičius, įskaitant iš NER paskirstytus apyvartinius taršos leidimus, yra 5 850 263 308 (11).

Remiantis bendroje aukcionų platformoje ir atitinkamose atskirose aukcionų platformose įvykusių aukcionų duomenimis (12), nuo 2013 m. sausio 1 d. iki 2019 m. gruodžio 31 d. aukcionuose, įskaitant vadinamuosius ankstyvuosius aukcionus, parduota 5 229 748 000 ATL.

2014–2016 m. iš aukcionuose parduodamų apyvartinių taršos leidimų skaičiaus pagal Sprendimo (ES) 2015/1814 1 straipsnio 2 dalį išskaičiuotų apyvartinių taršos leidimų skaičius yra 900 000 000.

Po 2018 m. gegužės 15 d. ir 2019 m. gegužės 14 d. Komisijos komunikatų iš aukcionuose parduodamų apyvartinių taršos leidimų skaičiaus 2019 m. buvo atimta atitinkamai 264 731 936 ir 132 392 786 apyvartiniai taršos leidimai.

EIB 300 000 000 ATL pavertė programai „NER300“ skirtais pinigais (13).

Iki 2019 m. gruodžio 31 d. išmestam šiltnamio efektą sukeliančių dujų kiekiui kompensuoti įmonės sunaudojo 450 221 816 tarptautinių kreditų (14).

3.2. Paklausa

Paklausa apskaičiuojama iš bendro patikrinto nuo 2013 m. sausio 1 d. (15) iki 2019 m. gruodžio 31 d. iš įrenginių išmestų šiltnamio efektą sukeliančių dujų kiekio, t. y. 12 193 929 203 (16), atėmus per tą patį laikotarpį panaikintų ATL kiekį, t. y. 348 581.

3.3. RSR esantys ATL

Pagal Sprendimo (ES) 2015/1814 1 straipsnio 2 dalį 900 mln. ATL, 2014–2016 m. išskaičiuoti iš aukcione parduodamų ATL skaičiaus, buvo perkelti į rezervą, kai jis pradėjo veikti 2019 m. sausio 1 d.

Po 2018 m. gegužės 15 d. Komisijos komunikato (17) laikotarpiu nuo 2019 m. sausio 1 d. iki 2019 m. rugpjūčio 31 d. į rezervą buvo perkelta 264 731 936 ATL.

Po 2019 m. gegužės 14 d. Komisijos komunikato (18) laikotarpiu nuo 2019 m. rugsėjo 1 d. iki 2019 m. gruodžio 31 d. į rezervą buvo perkelta 132 392 786 ATL.

Todėl laikotarpiu iki 2019 m. gruodžio mėn. 31 d. rezerve buvo 1 297 124 722 ATL.

3.4. Bendras apyvartoje esančių ATL skaičius

Atsižvelgiant į tai, kas išdėstyta pirmiau, bendras apyvartoje esančių ATL skaičius yra 1 385 496 166.

4. Išvada

Pagal RSR taisykles per 12 mėnesių laikotarpį – nuo 2020 m. rugsėjo 1 d. iki 2021 m. rugpjūčio 31 d. – į RSR bus perkelta iš viso 332 519 080 ATL.

Kitas dokumentas apie apyvartoje buvusių ATL skaičių, kuriuo remiantis bus nustatytas nuo 2021 m. rugsėjo mėn. iki 2022 m. rugpjūčio mėn. į rezervą perkeltinų ATL skaičius, bus paskelbtas 2021 m. gegužės mėn.

Apžvalga

Pasiūla a) iš 2 etapo perkeltų ATL skaičius 1 749 540 826 b) Nemokami ATL laikotarpiu nuo 2013 m. sausio 1 d. iki 2019 m. gruodžio 31 d., įskaitant paskirstytuosius iš NER 5 850 263 308 c) Bendras nuo 2013 m. sausio 1 d. iki2019 m. gruodžio 31 d. aukcionuose, įskaitant ankstyvuosius aukcionus, parduotų ATL skaičius 5 229 748 000 d) Iš aukcione parduodamų ATL skaičiaus 2014–2016 m. išskaičiuoti ATL 900 000 000 e) Po 2018 m. gegužės 15 d. ir 2019 m. gegužės 14 d. Komisijos komunikatų iš 2019 m. aukcionuose parduodamų ATL skaičiaus atimti ATL 397 124 722 f) ATL, kuriuos Europos investicijų bankas (EIB) pavertė programai „NER300“ skirtais pinigais, skaičius 300 000 000 g) Tarptautinių kreditų, kuriais įmonės naudojosi iki 2019 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius 450 221 816 Iš viso (pasiūla) 14 876 898 672 Paklausa a) patvirtintas nuo 2013 m. sausio 1 d. iki 2019 m. gruodžio 31 d. iš ES ATLPS įrenginių išmestas šiltnamio efektą sukeliančių dujų kiekis tonomis 12 193 929 203 b) iki 2019 m. gruodžio 31 d. pagal Direktyvos 2003/87/EB 12 straipsnio 4 dalį panaikintų ATL skaičius 348 581 Iš viso (paklausa) 12 194 277 784 RSR esantys ATL Rezerve laikomų leidimų skaičius 1 297 124 722 Bendras apyvartoje esančių ATL skaičius 1 385 496 166

(1) 2015 m. spalio 6 d. Europos Parlamento ir Tarybos sprendimas (ES) 2015/1814 dėl Sąjungos šiltnamio efektą sukeliančių dujų apyvartinių taršos leidimų prekybos sistemos rinkos stabilumo rezervo sukūrimo ir veikimo bei kuriuo iš dalies keičiama Direktyva 2003/87/EB (OL L 264, 2015 10 9, p. 1).

(2) 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

(3) Žr. Komisijos komunikatą C(2019) 3288 final. https://eur-lex.europa.eu/legal-content/LT/TXT/PDF/?uri=CELEX:52018XC0516(01)&qid=1556629414851&from=LT

(4) Kiekvienos valstybės narės įnašas į rinkos stabilumo rezervą 2019 m. rugsėjo 1 d. – gruodžio 31 d. ir 2020 m. sausio 1 d. – rugpjūčio 31 d. laikotarpiais nustatytas Komisijos ataskaitoje Europos Parlamentui ir Tarybai „Europos anglies dioksido rinkos veikimo ataskaita“ (COM(2019) 557 final), paskelbtoje 2019 m. spalio 31 d.

(5) 2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).

(6) T. y. 2 % kas mėnesį.

(7) 2019 m. sausio 1 d. sustabdytas leidimas Jungtinei Karalystei paskirstyti nemokamus apyvartinius taršos leidimus. Apie 2019 m. nemokamai paskirstytiną ATL skaičių paskelbta 2020 m. vasario mėn., todėl skaičiuojant ATL pasiūlą iki 2019 m. gruodžio 31 d. į juos neatsižvelgta (žr. 2018 m. gruodžio 17 d. Komisijos sprendimą dėl nurodymų vyriausiajam administratoriui Europos Sąjungos sandorių žurnale laikinai netvirtinti atitinkamų procesų Jungtinės Karalystės atžvilgiu, susijusių su nemokamai paskirstytinu ATL skaičiumi, aukcionais ir tarptautinių kreditų keitimu (C(2018) 8707)). Į juos bus atsižvelgta atliekant kitų metų skaičiavimus.

(8) Šis skaičius apima vadinamuosius ankstyvuosius aukcionus, t. y. ATL, kurie galioja 2013–2020 m. laikotarpiu, tačiau buvo parduoti aukcionuose iki 2013 m. sausio 1 d.

(9) Nuo 2019 m. sausio 1 d. taip pat buvo sustabdyta Jungtinės Karalystės teisė parduoti apyvartinius taršos leidimus aukcione. Jungtinės Karalystės apyvartinių taršos leidimų pardavimas aukcionuose atnaujintas 2020 m. kovo mėn., todėl į jį neatsižvelgta ir skaičiuojant apyvartinių taršos leidimų pasiūlą iki 2019 m. gruodžio 31 d. Į jį bus atsižvelgta atliekant kitų metų skaičiavimus.

(10) Žr. 2015 m. Anglies dioksido rinkos ataskaitą (COM(2015) 576).

(11) Remiantis ES sandorių žurnalo (ESSŽ) 2020 m. balandžio 1 d. išrašu.

(12) Skelbiama http://www.eex.com/en/products/environmental-markets/emissions-auctions/archive ir https://www.theice.com/marketdata/reports/148.

(13) Pirma dalis – 200 mln. ATL – parduota 2011 ir 2012 m., antra dalis – 100 mln. ATL – parduota 2013 ir 2014 m. Daugiau informacijos: https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(14) Remiantis ESSŽ 2020 m. balandžio 1 d. išrašu.

(15) Dėl 2008–2012 m. laikotarpio patikrinto šiltnamio efektą sukeliančių dujų kiekio žr. bendro perkelto kiekio paaiškinimą (3.1 skirsnyje).

(16) Bendras patikrintas šiltnamio efektą sukeliančių dujų kiekis grindžiamas ESSŽ 2020 m. balandžio 1 d. išrašu, kuriame atsižvelgiama į ATL apskaitą iki 2020 m. kovo 31 d. Taigi šiltnamio efektą sukeliančių dujų kiekis, apie kurį pranešta po tos datos, neįskaičiuotas.

(17) C(2018) 2801.

(18) C(2019) 3288.